Blankventra apuseto

La Blankventra apuseto aŭ Blankventra salangano, ankaŭ Plumfingra apuseto aŭ Plumfingra salangano (Collocalia affinis) estas malgranda apuso de la genro Collocalia kaj unu el 11 specioj de la genro. Ĝi troviĝas en kelkaj orientaj insuloj de la Hinda Oceano, la Malaja Duoninsulo, Sumatro, kaj malalta Borneo.

Ĝia natura vivejo estas subtropikaj aŭ tropikaj humidaj arbaroj de malaltaj teroj. Ĝi antaŭe estis konsiderata subspecio de la brilapuseto.

Taksonomio
La Blankventran apuseton priskribis la angla ornitologo Robert Cecil Beavan en 1867 kiu  havigis ankaŭ la nunan duvortan nomn Collocalia affinis. La tipa loko estas Port Blair en Andamanoj. La specia epiteto affinis estas Latina por "rilata". Tiu ĉi Blankventra apuseto estis iam traktita kiel subspecio de la brilapuseto, sed estis plialtigita al specistatuso bazita sur la rezultoj de detala analizo de la apusetoj de la genro Collocalia publikigita en 2017.

Estas jenaj kvin subspecioj:
 C. a. affinis Beavan, 1867 – Andamanoj kaj Nikobaroj en orienta Hinda Oceano
 C. a. elachyptera Oberholser, 1906 – Mergi Arkipelago ĉe okcidenta marbordo de suda Birmo
 C. a. vanderbilti Rodolphe Meyer de Schauensee & Ripley, 1940 – Niaso ĉe okcidenta marbordo de Sumatro
 C. a. oberholseri Stresemann, 1912 – Batu kaj Mentavajaj Insuloj ĉe okcidenta marbordo de Sumatro
 C. a. cyanoptila Oberholser, 1906 – Malaja Duoninsulo, Sumatro, Natuna Insuloj kaj malalta Borneo


Aspekto
La Blankventra apuseto estas 9–10 cm longa kun kvadrata vosto. La dorso kaj supra surfaco de la flugiloj estas unuforme malhelverdecbluaj kun modera brilo. La gorĝo kaj supra brusto estas malhelgrizaj, kunfandiĝante en grandajn grizecajn ĉevronojn super la malsupra brusto kaj flankoj, kutime fariĝante blankaj super la ventro. Estas tufo da malgrandaj plumoj sur la halukso, la malantaŭen direktita piedfingro. Ĉi tiu specio ne havas palan kontrastan pugon kaj ne havas blankajn makulojn sur la internaj retoj de la vostoplumoj.

 Referencoj 

 Chantler kaj Driessens, Swifts 
 Chantler, Phil & Driessens, Gerald (2000) Swifts: a Guide to the Swifts and Treeswifts of the World, 2a eld., Pica Press, East Sussex.

Eksteraj ligiloj



Kategorio:Apusedoj
Kategorio:Birdoj de Azio
Kategorio:Birdoj de Indonezio